Informatīvais ziņojums

**par Tieslietu un iekšlietu ministru padomes 2011. gada 22.-23. septembra sanāksmē izskatāmajiem jautājumiem**

##### I Ministru padomes sanāksmes darba kārtība

Briselē, Beļģijā 2011. gada 22.-23. septembrī notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir ietverti šādi Tieslietu ministrijas kompetencē esošie jautājumi:

1. Eiropas Parlamenta un Padomes direktīvas projekts par Eiropas aizsardzības rīkojumu;
2. Eiropas Parlamenta un Padomes direktīvas projekts par tiesībām uz informāciju kriminālprocesā;
3. Eiropas Parlamenta un Padomes direktīvas projekts par tiesībām piekļūt advokātam kriminālprocesa ietvaros un tiesībām sazināties pēc aizturēšanas;
4. Eiropas Parlamenta un Padomes regulas projekts ar ko izveido Eiropas kontu apķīlāšanas rīkojumu, lai atvieglotu pārrobežu parādu piedziņu civillietās un komerclietās;
5. Komisijas komunikācija Eiropas Parlamentam, Padomei un Eiropas Ekonomikas un Sociālo lietu komitejai un Reģionu komitejai par tieslietu sistēmas darbinieku apmācībām.

**II Jautājumu būtība**

1. **Eiropas Parlamenta un Padomes direktīvas projekts par Eiropas aizsardzības rīkojumu**

Padomes sanāksmē dalībvalstu ministri tiek aicināti apstiprināt Padomes pozīciju pirmajā lasījumā Eiropas Parlamentā.

Direktīvas projekts paredz Eiropas aizsardzības rīkojuma kā sadarbības instrumenta izveidi ES līmenī, nodrošinot vienā dalībvalstī noteikto aizsardzības pasākumu, kas vērsti uz cietušās vai apdraudētās personas aizsardzību, piemērošanu citas dalībvalsts teritorijā.

Līdzšinējās diskusijās Latvija, tāpat, kā arī vairākas citas dalībvalstis, pauda viedokli, ka direktīvas projekta saturs neatbilda tā izdošanai piedāvātajam juridiskajām pamatam, jo direktīvas projekta darbības joma attiecās gan uz aizsardzības pasākumiem, kas pieņemti kriminālprocesā, gan uz civiltiesību jomu.[[1]](#footnote-1)

Lai risinātu iepriekš minētās dalībvalstu bažas, direktīvas projekta darbības joma ir sašaurināta un tam ir pievienota deklarācija, kas paskaidro, ka Eiropas Aizsardzības rīkojums attiecas tikai uz krimināltiesībām, savukārt civiltiesību jomā izstrādājams jauns tiesību instruments. Latvija atbalsta piedāvāto risinājumu un Padomes pozīciju pirmajā lasījumā Eiropas Parlamentā. Latvija uzskata, ka turpmāko diskusiju laikā īpaša uzmanība ir jāvelta direktīvas projekta korelācijai ar civiltiesību jomā izstrādājamo tiesību instrumentu, nodrošinot pilnvērtīgu un visaptverošu noziedzīgos nodarījumos cietušo pārrobežo aizsardzību ES.

1. **Eiropas Parlamenta un Padomes direktīvas projekts par tiesībām uz informāciju kriminālprocesā**

Padomes sanāksmē dalībvalstu ministri tiks informēti par progresu Prezidentūras un Eiropas Komisijas sarunās ar Eiropas Parlamentu.

Direktīvas projekta mērķis ir stiprināt aizdomās turēto un apsūdzēto tiesības kriminālprocesā, nodrošinot šo personu tiesības uz informāciju. Direktīvas projekts paredz vienotus minimālus standartus attiecībā uz tiesībām uz informāciju kriminālprocesā, kam būtu jāatvieglo savstarpējās atzīšanas principa piemērošana ES, tādējādi uzlabojot ES dalībvalstu tiesu iestāžu sadarbību krimināllietās.

Dalībvalstu vienošanās par vispārēju pieeju attiecībā uz direktīvas projektu tika panākta 2010.gada 2.-3. decembra ES Tieslietu un iekšlietu ministru padomes sanāksmē.

Ungārijas prezidentūras laikā tika uzsāktas sarunas ar Eiropas Parlamentu, kas turpinās arī Polijas prezidentūras laikā. Kaut gan ir panākts progress par direktīvas projekta tekstu kopumā, ņemot vērā Eiropas Parlamenta ambiciozo nostāju jautājumā par informāciju uz tiesībām un neaizsargāto personu tiesību regulējuma nepieciešamību, šobrīd ir panākta provizoriska vienošanās par atsevišķiem direktīvas projekta pantiem, kas attiecas uz direktīvas darbības jomu, apmācībām policijas darbiniekiem, prokuroriem un tiesnešiem, kā arī par noteikumu stingrības nemazināšanas klauzulu. Papildus minētajam, Padomes līmenī ir panākta vienošanās attiecībā uz direktīvas pielikumiem, proti, par pielikumu nesaistošo juridisko statusu.

**3.** **Eiropas Parlamenta un Padomes direktīvas projekts par tiesībām piekļūt advokātam kriminālprocesa ietvaros un tiesībām sazināties pēc aizturēšanas**

2011. gada 8.jūnijā, atbildot uz dalībvalstu izteikto lūgumu, Eiropas Komisija nāca klajā ar Eiropas Parlamenta un Padomes direktīvas projektu par tiesībām piekļūt advokātam kriminālprocesa ietvaros un tiesībām sazināties pēc aizturēšanas.

Direktīvas projekta mērķis ir noteikt kopējus minimuma standartus visā ES attiecībā uz aizdomās turētu un apsūdzētu personu tiesībām kriminālprocesa ietvaros piekļūt advokātam un tiesībām pēc aizturēšanas sazināties ar trešo personu. Dirketīvas projekts ir trešais solis pasākumu kopumā, kas paredzēti ES Padomes Rezolūcijā par Procesuālo tiesību ceļvedi.[[2]](#footnote-2) Vienoti minimālie standarti, kas attieksies uz tiesībām uz advokātu kriminālprocesā un tiesībām informēt par brīvības atņemšanu kriminālprocesā, uzlabos tiesu iestāžu savstarpējo uzticēšanos un veicinās savstarpējās atzīšanas principa piemērošanu.

Direktīvas projekts paredz tiesisko regulējumu gan attiecībā uz personas tiesībām uz piekļuvi advokātam kriminālprocesā, gan personas tiesībām informēt par brīvības atņemšanu. Jāatzīmē, ka direktīvas projekta darbības joma tiek paredzēta no dienas, kad dalībvalsts kompetentās iestādes informējušas personu par to, ka viņu tur aizdomās par noziedzīga nodarījuma izdarīšanu līdz procesa noslēguma dienai, ieskaitot visas pārsūdzības stadijas.

Latvija konceptuāli atbalsta direktīvas projektu, jo tajā ietvertais regulējums ir vērsts uz efektīvu un savlaicīgu personas, kurai ir tiesības uz aizstāvību, nodrošināšanu ar šīm tiesībām, kā arī ar tiesībām uz saziņu brīvības atņemšanas gadījumā.

Detalizēta Latvijas pozīcija par direktīvas projektu ir apstiprināta Ministru kabinetā 2011.gada 28.augustā.

**4. Eiropas Parlamenta un Padomes regulas projekts ar ko izveido Eiropas kontu apķīlāšanas rīkojumu, lai atvieglotu pārrobežu parādu piedziņu civillietās un komerclietās**

Padomes sanāksmes ietvaros dalībvalstu ministri tiks iepazīstināti ar Eiropas Komisijas priekšlikumu Eiropas Parlamenta un Padomes regulai, ar ko izveido Eiropas kontu apķīlāšanas rīkojumu, lai atvieglotu pārrobežu parādu piedziņu civillietās un komerclietās, kura mērķis ir atvieglot parādu piedziņu pārrobežu situācijās, uzlabojot piekļuvi banku kontu apķīlāšanai un apķīlāšanas efektivitāti ES.

Lai arī kopumā Latvija atbalsta ES instrumenta banku kontu apķīlāšanai izstrādi, ieviešot atsevišķu Eiropas procedūru un Eiropas rīkojumu par bankas kontu apķīlāšanu, kas būtu izpildāms pārējās ES dalībvalstīs bez īpašas atzīšanas vai izpildes pasludināšanas procedūras, Latvija šobrīd vēl vērtē regulas projektu. Jāatzīmē, ka Latvija saskata bažas par atsevišķiem regulas projekta aspektiem, proti:

* kompetentās iestādes funkcijas, tās iesaisti izpildu procesā, kā arī konkrētas iestādes izvēli. Tāpat neskaidrības rada regulas projektā piedāvātā izpildes procesa struktūra, piemērojamība un īstenošana;
* informācijas iegūšanas iespējas par parādnieka bankas kontiem pirms Eiropas kontu apķīlāšanas rīkojuma (turpmāka – EAPO) izdošanas, jo tādējādi kreditoram pastāv iespēja šo informāciju iegūt ļaunprātīgiem nolūkiem, pat neveicot EAPO izpildi. Latvija vēlētos, lai tiktu paredzēts skaidrs regulējumu par kontu apķīlāšanas termiņiem, lai tos neapķīlātu uz nenoteiktu laiku tikai tāpēc, ka piedzinējs gribēja kaitēt parādniekam.
* atbildētāja informēšana un izpildes procedūra. Saskaņā ar nacionālo regulējumu var būt situācijas, kad ir jānoskaidro no atbildētāja informācija par tā apgādībā esošām personām, lai, piemēram, netiktu apķīlāts iztikas minimums. Ņemot vērā iepriekš minēto, bankas konta iesaldēšanas ne vienmēr būs īstenojama;
* saziņas process starp tiesām, ņemot vērā šī procesa efektivitāti, kas var zust, jo nepieciešama gan dokumentu tulkošana, gan arī jāņem vērā iespējamā valodas barjera.

**5. Komisijas komunikācija Eiropas Parlamentam, Padomei un Eiropas Ekonomikas un Sociālo lietu komitejai un Reģionu komitejai par tieslietu sistēmas darbinieku apmācībām**

Eiropas Komisijas ir nākusi klajā ar komunikāciju, kas paredz jaunu dimensiju, veidojot visaptverošas ES tieslietu apmācības, piedāvājot ievērojami paplašināt ES līmeņa aktivitātes – efektīvāk īstenot jau pieejamus pasākumus, kā arī veicināt jaunu pasākumu uzsākšanu tieslietu sistēmas darbinieku apmācībās.

Latvija kopumā atbalsta Eiropas Komisijas piedāvāto pasākumu kopumu tiesību piemērotāju – juridisko profesiju pārstāvju apmācību veicināšanai. Vienlaikus Latvija vērš uzmanību, ka pozitīvi vērtē izvirzīto pamatprincipu, ka ikvienam praktiķim, jo īpaši jaunajiem tiesnešiem, ir nepieciešamas visaptverošas zināšanas ES tiesību jautājumos, kā arī pietiekošas svešvalodu zināšanas. Papildus visaptverošajām zināšanām un valodas prasmēm ir svarīgi nodrošināt praktiķiem nepastarpinātas saziņas iespējas, tādējādi veicinot vienotu izpratni attiecībā uz ES tiesību normām. Tai skaistā Eiropas Komisija savā komunikācija norāda, ka ir jāveicina, lai ES līmenī kā pamata informācijas avots ne tikai pilsoņiem, bet arī juridisko profesiju pārstāvjiem tiktu izmantots e-tiesiskuma portāls un e-apmācības.

Jau iepriekš Latvija ir paudusi viedokli, ka vienota ES līmeņa programma visām juridiskajām profesijām tomēr nebūtu samērīgs risinājums, lai nodrošinātu ES tiesību instrumentu izmantošanu praksē. Dažādām juridiskajām profesijām ir noteikts konkrēts standarts nacionālajā līmenī, un tajā ir iekļautas ES tiesības kā viena no nozarēm. Katrai juridiskajai profesijai ir sava darbības sfēra un ES tiesību piemērošanas apjoms. Līdz ar to vienota, standartizēta programma varētu nenodrošināt konkrētai juridiskajai profesijai nepieciešamās specifiskās zināšanas.

Turklāt attiecībā uz finanšu aspektu Latvija vēlas norādīt, ka Eiropas Komisijas izstrādājamo programmu kvalitāte ir saistīta ar to, cik kvalitatīvas, metodiski dažādas un precīzi definētas programmas atsevišķu dalībvalstu tiesnešu un prokuroru mācību centri, institūti vai atbildīgās iestādes spēj izveidot nacionālā līmenī. Lai iesaistītu citas juridiskās profesijas tālākizglītības pasākumos, Eiropas Komisijas ģenerāldirektorātiem būtu vēlams paredzēt atsevišķas programmas, kas būtu mērķētas tieši uz starpdisciplinārās metodes ieviešanu, iedrošinātu vienas valsts dažādu iestāžu darbiniekus sadarboties mācību programmu izveidē un vienlaicīgi dotu iespēju citām ES dalībvalstīm iesaistīties projektu īstenošanā. Šāda pieeja ne tikai palīdzētu vienas valsts juridisko profesiju pārstāvjiem pārrunāt aktualitātes, bet dotu iespēju iepazīt līdzīgu problēmu risinājumu ceļus citās ES dalībvalstīs.

Jāatzīmē, ka ekonomiskās krīzes apstākļos, kas tieši ietekmē arī valstu iespējas finansēt praktiķu apmācības, svarīgi būtu nodrošināt dalībvalstīm iespēju saņemt Eiropas Komisijas finansējumu.

**III Latvijas delegācija**

Delegācijas vadītājs:

**Aigars Štokenbergs**, tieslietu ministrs.

Delegācijas dalībnieki:

**Inga Skujiņa**, Tieslietu ministrijas valsts sekretāra vietniece stratēģijas jautājumos;

**Vita Sliede**, tieslietu nozares padomniece Latvijas Republikas **Pastāvīgajā** pārstāvniecībā ES;

**Sandris Laganovskis**, tieslietu nozares padomnieks Latvijas Republikas **Pastāvīgajā** pārstāvniecībā ES.

Tieslietu ministrs A. Štokenbergs

16.09.2011 10:45

1414

Katrīna Veismane

67036914, [Katrina.Veismane@tm.gov.lv](mailto:Anna.Skrjabina@tm.gov.lv)

1. Š.g. 18. maijā Eiropas Komisija ir nākusi klajā ar priekšlikumu Eiropas Parlamenta un Padomes regulai par aizsardzības pasākumu savstarpēju atzīšanu civillietās (COM(2011) 276) [↑](#footnote-ref-1)
2. Rezolūciju Eiropas Savienības Padome pieņēma 2009. gada 30. novembrī. [↑](#footnote-ref-2)